Document ID: 32005D0408

KOMISIJOS SPRENDIMAS
2003 m. lapkričio 11 d.
dėl koncentracijos suderinamumo su bendrąja rinka ir EEE susitarimu
(Byla Nr. COMP/M.2621 - „SEB/Moulinex“)
(pranešta dokumentu Nr. C(2003) 4157)
(autentiškas tik tekstas prancūzų kalba)
(Tekstas svarbus EEE)
(2005/408/EB)
2003 m. lapkričio 11 d. Komisija priėmė sprendimą dėl bylos pagal 1989 m. gruodžio 21 d. Tarybos reglamentą (EEB) Nr. 4064/89 dėl koncentracijų tarp įmonių kontrolės (1), ypač jo 8 straipsnio 2 dalį. Nekonfidencialią šio sprendimo teksto versiją galima rasti autentiška sprendimo kalba ir Komisijos darbo kalbomis Konkurencijos generalinio direktorato (DG COMP) interneto puslapyje adresu http://europa.eu.int/comm/competition/index_en.html
(1)
Ši byla susijusi su tam tikrų bendrovės „Moulinex“ aktyvų kontrole, kurią perėmė bendrovė „Seb“ (prekių ženklus, kai kurias produkcijos priemones ir rinkodaros filialus); apie šią koncentraciją buvo pranešta 2001 m. lapkričio 13 d. Komisijai pagal reglamento (EEB) Nr. 4064/89 4 straipsnį.
(2)
„Seb“ ir „Moulinex“ - Prancūzijos įmonės, aktyviai veikiančios smulkios buitinės technikos srityje. Abi bendrovės šia technika prekiauja visame pasaulyje. Bendrovė „Seb“ daugiausia prekiauja dviejų prekių ženklų, žinomų visame pasaulyje, smulkia buitine technika „Tefal“ ir „Rowenta“, o „Moulinex“ - tarptautinių prekių ženklų technika „Moulinex“ ir „Krups“.
(3)
Bendrovė „Seb“ įsigijo bendrovės „Moulinex“ aktyvus, paskelbus bankroto procedūrą „Moulinex“ įmonių grupei. Šių dviejų bendrovių koncentracijos klausimas buvo nagrinėjamas dviejuose 2002 m. sausio 8 d. Komisijos sprendimuose. Pirmuoju sprendimu Komisija pagal Reglamento dėl koncentracijos 9 straipsnį perdavė už konkurenciją atsakingoms Prancūzijos institucijoms tyrimą apie konkurencijos poveikį Prancūzijoje. Antruoju sprendimu pagal Reglamento dėl koncentracijų 6 straipsnio 2 dalį Komisija leido perimti įmonės aktyvus kitose šalyse su sąlyga, kad prekės ženklo „Moulinex“ licencija galės būti suteikta trečioms nepriklausomoms šalims devyniose Europos ekonominės erdvės šalyse (Belgijoje, Norvegijoje, Olandijoje, Vokietijoje, Austrijoje, Portugalijoje, Švedijoje, Danijoje ir Graikijoje). Europos Bendrijų pirmosios instancijos teismas panaikino paskutinį sprendimą šalims, kurioms buvo netaikomi įsipareigojimai, tai yra Ispanijai, Suomijai, Airijai, Italijai ir Jungtinei Karalystei (2). Šiame sprendime iš naujo yra nagrinėjamas šios koncentracijos poveikis konkurencijai šiose penkiose šalyse.
(4)
Patariamasis komitetas dėl koncentracijų tarp įmonių per savo 120-ąjį susirinkimą 2003 m. lapkričio 3 d. vieningai pritarė Komisijos sprendimo projektui dėl koncentracijos leidimo.
(5)
2003 m. lapkričio 4 d. ataskaitoje auditorius konsultantas paskelbė, kad nagrinėjamų šalių teisė būti išklausytoms nebuvo pažeista.
I. NAGRINĖJAMŲ RINKŲ APRAŠYMAS
(6)
Šiame sprendime prekių rinka suskirstoma į smulkios buitinės technikos kategorijas, nes kiekvienas buitinės technikos prietaisas yra skirtas naudoti pagal tam tikrą paskirtį ir atlieka skirtingas funkcijas. Prekių rinkos yra suskirstytos į trylika dalių: gruzdintuvių, kepimo krosnelių, skrudintuvių, skrudintuvių sumuštiniams kepti, vaflinių, prietaisų užkandžiams gaminti, elektrinių kepsninių, kepamųjų grotelių, naudojamų patalpose, ryžių virtuvų, greitpuodžių, elektrinių kavinukų su filtrais, virdulių, kavos virimo aparatų kavai „Expresso“ ruošti, virtuvinių kombainų, laidynių arba garinių laidynių ir kūno priežiūros priemonių.
(7)
Geografiniu požiūriu suskirstytos rinkos yra nacionalinės. Jungtinė Karalystė ir Airija pasižymi vienodomis rinkos sąlygomis. Kadangi prekės yra tos pačios ir kainų lygis vienodas, abiejų šalių tiekėjai negali diktuoti skirtingos kainų politikos, nes jų užsakymų į kaimyninę šalį ir taip nėra daug. Taigi manoma, kad šios dvi šalys priklauso vienai ir tai pačiai geografinei rinkai, kurioje prekiaujama jau minėtais gaminiais.
II. RINKŲ ANALIZĖ
(8)
Atliekamas tyrimas, kokią įtaką konkurencijai daro bendrovė „Seb“ šiose šalyse ar teritorijose: Ispanijoje, Suomijoje, Italijoje, Jungtinėje Karalystėje ir Airijoje.
Konkurencinės „Moulinex“ galios
(9)
Palyginti su 2000 m., 2001 ir 2002 m., bendrovės „Moulinex“ pardavimo rodikliai dėl sunkumų, atsiradusių paskelbus grupės bankrotą, gerokai sumažėjo. Komisija tyrė, ar šį nuosmukį lėmė nesėkminga bendrovės veikla, ir ar „Moulinex“ turi galimybių atgauti ankstesnes pozicijas.
(10)
Iš rinkos tyrimo paaiškėja, kad „Moulinex“ galimybės atgauti prarastą rinkos dalį priklausys ne tik nuo prekių ženklo, atsiradusio po koncentracijos, vertės, bet ir nuo kitų veiksnių: nuo to, ar naujasis savininkas gali būti novatoriškas, bei nuo jo ekonominių ir finansinių galimybių. Galimybė atgauti prarastas pozicijas, atsižvelgiant į konkurencijos analizę, yra mažesnė dėl kitų veiksnių poveikio, nes pastarieji neįrodo jokio tiesioginio ryšio su esama koncentracija.
(11)
Be to, Komisija mano, kad sustabdžius bendrovės „Moulinex“ veiklą, galimybės atgauti prarastą 2000 m. rinkos dalį yra gerokai ribotos. Tai atsitiko dėl to, kad bendrovės „Moulinex“ rinkos dalį perėmė stiprūs smulkios buitinės technikos srityje veikiantys konkurentai „Philips“, „Braun“ arba „DeLonghi“ ir (arba) dėl to, kad platintojų akyse prekių ženklai „Moulinex“ ir „Krups“ tapo ne tokie solidūs.
Analizės metodas
(12)
Komisija ėmėsi atkurti buvusią įmonių rinkos dalį kiekvienoje nagrinėjamoje rinkoje pagal dabartinių rinkos konkurentų pardavimo deklaracijas.
(13)
Kiekvienoje tiriamoje teritorijoje sprendimu norima išsiaiškinti koncentracijos poveikį ir horizontaliu (naujos įmonių grupės įtaka kiekvienai rinkai), ir nehorizontaliu (naujos įmonių grupės įtaka visam smulkios buitinės technikos sektoriui, netgi konkrečioje rinkoje egzistuojant tik vieno prekių ženklo prekėms) požiūriu.
(14)
Tam, kad įmonių „Seb“ grupės ir perimtų bendrovės „Moulinex“ aktyvų koncentracija sukeltų nehorizontalius neigiamus padarinius, darančius įtaką konkurencijai, reikia:
-
kad šiai naujai grupei priklausytų tokia prekių ženklų dalis, kuri jai suteiktų ryškų konkurencinį pranašumą, kalbant apie visą smulkios buitinės technikos sektorių,
-
kad ši įmonių grupė užimtų pranašesnę poziciją tose rinkose, kuriomis remdamasi, ji galėtų užimti arba sustiprinti dominavimo pozicijas trečiųjų šalių rinkose. Tokia dominuojanti padėtis gali atsirasti dėl koncentracijos arba dėl kurios nors šalies kaltės.
(15)
Dėl horizontalių padarinių tyrimo Komisija savo sprendimą išdėstė taip: i) rinkos, kuriose koncentracijoje dalyvaujančios įmonės turi mažiau nei 25 % bendros rinkos dalies, ii) rinkos, kuriose nedaug vienos grupės prekių, gaminamų kelių gamintojų, ir iii) rinkos, kuriose daug vienos grupės prekių, gaminamų kelių gamintojų, ir kurių bendros rinkos dalis didesnė nei 25 %.
(16)
Pagal šį suskirstymą sudaryta tokia lentelė:
Rinkos, kuriose šalys turi mažiau nei 25 % bendros rinkos dalies
Rinkos, kuriose nedaug vienos grupės prekių, gaminamų kelių gamintojų
Bendra rinkos dalis didesnė nei 25 %
Ispanija
Kavos virimo aparatai kavai „Expresso“ ruošti, kavinukai, kepsninės arba kepamosios grotelės, greitpuodžiai, skrudintuvės sumuštininiams gaminti arba vaflinės, gruzdintuvės, laidynės arba garinės laidynės, kūno priežiūros priemonės.
Virtuviniai kombainai, prietaisai užkandžiams gaminti.
Skrudintuvės, virduliai, kepimo krosnelės.
Suomija
Laidynės arba garinės laidynės, greitpuodžiai, skrudintuvės, kavinukai, gruzdintuvės, prietaisai užkandžiams gaminti, kūno priežiūros priemonės.
Kavos virimo aparatai kavai „Expresso“ ruošti, kepsninės arba kepamosios grotelės, virtuviniai kombainai.
Kepimo krosnelės, virduliai, skrudintuvės sumuštiniams gaminti arba vaflinės.
Italija
Kavos virimo aparatai kavai „Expresso“ ruošti, gruzdintuvės, kepimo krosnelės, skrudintuvės, kūno priežiūros priemonės.
Virduliai, prietaisai užkandžiams gaminti, skrudintuvės sumuštiniams gaminti arba vaflinės, greitpuodžiai, virtuviniai kombainai, laidynės arba garinės laidynės, kavinukai, kepsninės arba kepamosios grotelės.
Jungtinė Karalystė arba Airija
Skrudintuvės, virduliai, kepimo krosnelės, kavinukai, skrudintuvės sumuštiniams gaminti arba vaflinės, kepsninės arba kepamosios grotelės, virtuviniai kombainai, kūno priežiūros priemonės.
Kavos virimo aparatai kavai „Expresso“ ruošti, laidynės arba garinės laidynės.
Prietaisai užkandžiams gaminti, greitpuodžiai, gruzdintuvės.
(17)
Šio sprendimo santraukai reikalingos tik trečiajai kategorijai priklausančios rinkos, kurios ir yra išsamių komentarų objektas. Iš tiesų sprendime nurodoma, kad rinkose, kuriose šalys turi mažiau nei 25 % bendros rinkos dalies, ir tose rinkose, kuriose papildomos rinkos dalies atsiradimas žymaus poveikio neturi, dominuojančios padėties sukurta nėra ar ji nėra sustiprėjusi.
A. Ispanijos rinkos
(18)
Ispanijos smulkios buitinės technikos rinkoje prekiauja garsios tarptautinės įmonės: „Philips“ ((15-20) % pardavimo smulkios buitinės technikos rinkoje), „Seb“ (10-20) %* (3), „Braun“ (15-20) %, „BSH“ (0-5) %, „DeLonghi“ (0-5) %. Vietos gamintojai - „Taurus“ (5-10) %, „Jata“, „Solac“ ir „Fagor“ ((0-5) % kiekvienas) užima kuklesnę poziciją.
(19)
Pardavimo vietos yra gana koncentruotos. Egzistuoja tokie prekių platinimo būdai: prekybos didcentriai („Carrefour“, „Auchan“, „Hipercor“), prekybos centrai („El Corte Ingles“), specializuotos parduotuvės („Media Markt“) ir mažos tradicinės įmonės, susibūrusios į susivienijimus („Densa“, „Gentesa“, „Segesa“).
(20)
„Moulinex“ padėtis rinkoje pagal pardavimą gerokai suprastėjo 2000-2002 m. Pardavimai sumažėjo mažiausiai 20 % kiekvienoje nagrinėjamoje rinkoje. Netgi jei „Moulinex“ ir „Krups“ įvaizdis vartotojų akyse nenukentėjo susivienijus šios naujos grupės konkurentams, galimybės atgauti buvusias pozicijas visgi atrodo nedidelės.
(21)
Reiktų vengti kurti dominuojančią padėtį ir ją stiprinti tokiose rinkose (kur šalys turi daugiau nei 25 % bendros rinkos dalies arba rinkose, kur daug vienos grupės prekių, gaminamų kelių gamintojų): skrudintuvių, virdulių ir kepimo krosnelių.
(22)
Skrudintuvių ir virdulių rinkose bendrovė „Seb“ turės (20-30) %* rinkos dalies. Dėl šios koncentracijos pagrindiniai prekių ženklai nesusilies („Moulinex“ yra skrudintuvių prekių ženklas, „Tefal“ - virdulių prekių ženklas). Susivienijusi bendrovių „Seb“ ir „Moulinex“ grupė susidurs su nemažą rinkos dalį (nuo 15 % iki 20 % daugiausia) ir žymių prekių ženklų turinčiais konkurentais. Taigi mažai tikėtina, kad bendrovė „Moulinex“ atgautų savo 2000 m. konkurencines galias. Bet kokiu atveju su sujungta maksimalia rinkos dalimi (25-35 %), nesant nehorizontalaus poveikio ir atsižvelgiant į gerai rinkoje įsitvirtinusius konkurentus, mažai tikėtina, kad koncentracija sukurs ar sustiprins dominuojančią padėtį rinkoje.
(23)
Kepimo krosnelių rinkoje, „Seb“ pozicija atrodo pranašesnė. Pagal turimus duomenis naujoji koncentracija užimtų apie (30-40) % Ispanijos rinkos. „DeLonghi“ (20-25) %, „Jata“ (5-10) %, „Ufesa“ ir „Severin“ ((5-10) % kiekvieno iš abiejų) yra pagrindiniai jos konkurentai. Net jeigu šios įmonės ir neturi tokios didelės rinkos dalies kaip naujoji įmonių grupė, jos turi ne ką mažiau prekių ženklų ir didelį visus rinkos reikalavimus atitinkantį modelių pasirinkimą (10/12 litrų, 18/20 litrų, 26/28 litrų). Be to, rinkoje yra kainų kritimo tendencijų, produkcija vis tobulinama, o norint patekti į rinką, didelių kliūčių nėra. Pagaliau nors šioje rinkoje ir neprekiaujama mikrobangų krosnelėmis su kepamosiomis grotelėmis, dėl jų gali atsirasti nemenkų konkurencijos apribojimų. Taigi prekių ženklas „Moulinex“ turi gana ribotas galimybes atgauti 2000 m. turėtą poziciją rinkoje.
(24)
Koncentracija neleidžia naujajai įmonių grupei sukelti nehorizontalių padarinių. Šios grupės turimų prekių ženklų ir užimamos pozicijos rinkoje nepakanka, kad ji galėtų daryti kokią nors įtaką, palyginti su jos konkurentų užimama pozicija tokiais pat aspektais.
(25)
Atsižvelgiant į tai, kas buvo pirmiau minėta, skelbiama, kad koncentracija nesukuria ar nesustiprina dominuojančios padėties, ir dėl to nėra itin ribojama veiksminga konkurencija skirtingose Ispanijos smulkios buitinės technikos rinkose.
B. Suomijos rinkos
(26)
Apskritai Suomijos rinkoje bendrovė „Seb“ ((5-10) %* pardavimo smulkios buitinės technikos rinkoje) užima tik trečią vietą iš šia technika prekiaujančių įmonių; ją lenkia „Braun“ (10-15) %* ir ypač „Philips“ (25-30) %*. Panašią į naujosios grupės padėtį užima AEG ((5-10) %*). Rinkoje taip pat veikia „Severin“, „DeLonghi“, BSH ir nacionalinės įmonės „OBH/Nordica“ ir „Rommelsbacher“, tačiau jų užimama padėtis nėra labai reikšminga (nuo 0 % iki 5 % kiekviena), nors kai kuriose rinkose jos užima gana svarbią poziciją.
(27)
Suomija iš Europos produkcijos platinimo modelių išsiskiria tuo, kad daugiausia parduoda per vos keletą prekybos įmonių „Kesko“ ir „E. Partners“, kurių kiekviena apie (20-25) %* produkcijos parduoda galutiniam vartotojui. Pardavimo rinkoje taip pat aktyviai veikia „Stockman“ ((15-20) %* pardavimo).
(28)
Bendrovės „Moulinex“ pardavimo rodikliai smarkiai nukrito per 2000-2002 m. (mažiausiai 50 % kiekvienos čia nagrinėjamos rinkos nuosmukis). Mažai tikėtina, kad „Moulinex“ atgautų turėtą rinkų dalį, atsižvelgiant į i) nuosmukio dydį ir ii) į tai, kad susivienijo garsų vardą turintys konkurentai.
(29)
Reiktų vengti kurti dominuojančią padėtį ir ją stiprinti tokiose rinkose (kur šalys turi daugiau nei 25 % bendros rinkos dalies arba rinkose, kur daug vienos grupės prekių, gaminamų kelių gamintojų): kepimo krosnelių, virdulių, skrudintuvių sumuštiniams kepti arba vaflinių.
(30)
Kepimo krosnelių ir skrudintuvių sumuštiniams kepti arba vaflinių rinkos yra priskirtos vienai kategorijai, nes 2000 m. bendra įmonių grupė šiose rinkose užėmė nemenką jų dalį (atitinkamai (40-50) %* ir (20-30) %*). Tačiau nuo tada jos pozicijos gerokai suprastėjo ir 2002 m. sudarė (0-10) %* kiekvienos iš šių dviejų rinkų. Be to, įmonės „Severin“ krosnelių pardavimo rodikliai išaugo nuo (30-35) % iki (50-55) %, o skrudintuvių sumuštiniams kepti arba vaflinių rinkoje vartotojams siūloma gausybė žymiausių firmų prekių. Taip pat reiktų pabrėžti, kad bendrovė „Moulinex“ kuriam laikui pasitraukė iš krosnelių rinkos.
(31)
Virdulių rinkoje naujoji įmonių grupė lieka pagrindinė pardavėja; 2000 m. bei 2002 m. ji užėmė (30-40) %* rinkos. Šios pozicijos stabilumas paaiškinamas tuo, kad išaugę bendrovės „Seb“ pardavimo rodikliai kompensavo tai, kad tapo prastesni bendrovės „Moulinex“ pardavimo rodikliai. (20-25) % rinkos dalies užimanti įmonė „Philips“ ir mažesnę rinkos dalį užimančios įmonės „Braun“ ir „Severin“ yra stiprios konkurentės, turinčios garsų prekių ženklą, į kurį jos sujungė savo ženklus kaip atsvarą naujai įmonių grupei, kai bendrovei „Moulinex“ iškilo finansinių sunkumų. Beje, „Moulinex“ jau nėra vertinamas kaip populiarus prekių ženklas, o tai sumažina tikimybę, kad bendrovei pavyks atgauti konkurencines galias.
(32)
Koncentracija neleidžia naujajai įmonių grupei sukelti nehorizontalių padarinių. Šios grupės turimų prekių ženklų ir užimamos pozicijos rinkoje nepakanka, kad ji galėtų daryti kokią nors įtaką, palyginti su jos konkurentų užimama pozicija tokiais pat aspektais.
(33)
Atsižvelgiant į tai, kas buvo pirmiau minėta, skelbiama, kad koncentracija nesukuria ar nesustiprina dominuojančios padėties, ir dėl to nėra itin ribojama veiksminga konkurencija bendrojoje rinkoje ar jos dalyje bei skirtingose Suomijos smulkios buitinės technikos rinkose.
C. Italijos rinkos
(34)
Smulkios buitinės technikos rinkos Italijoje išsiskiria tokiomis įmonėmis, kaip „DeLonghi“ ((20-30) %* pardavimo smulkios buitinės technikos rinkoje), kurią vejasi naujoji įmonių grupė „Seb/Moulinex“ ((15-25) %*), toliau įmonės „Braun“ ir „Philips“ ((5-15) %* kiekviena). Įmonei BSH priklauso mažesnės rinkos dalys (mažiau nei 5 % iš viso). Vietos įmonės apskritai užima mažesnę rinkos dalį, tačiau kai kuriose rinkose jos gali užimti itin svarbią poziciją. Pavyzdžiui, „Imetec“ (virtuvinių kombainų ir skrudintuvių sumuštiniams gaminti arba vaflinių rinkose), „Polti“ (laidynių rinkoje) ir „Saeco“ (70 % kavos virimo aparatų kavai „Expresso“ ruošti rinkoje).
(35)
Paklausa prilygsta pasiūlai, tačiau ji ne tokia koncentruota. Beveik du trečdaliai prekių parduodama didžiuosiuose prekybos centruose, susivienijimuose ar per specialiuosius platintojus.
(36)
Bendrovės „Moulinex“ pardavimo rodikliai sumažėjo 2000-2002 m. Galimybės atgauti buvusias pozicijas visgi atrodo nedidelės, nes rinkoje aktyviai veikia garsių prekių ženklų turintys konkurentai, kurie pasinaudojo bendrovei „Moulinex“ iškilusiais sunkumais tam, kad įžengtų į naują rinką arba sujungtų savo įmones.
(37)
Reiktų vengti kurti dominuojančią padėtį ir ją stiprinti tokiose rinkose (kur šalys turi daugiau nei 25 % bendros rinkos dalies arba rinkose, kur daug vienos grupės prekių, gaminamų kelių gamintojų): laidynių arba garinių laidynių, virdulių, prietaisų užkandžiams gaminti, skrudintuvių sumuštiniams gaminti arba vaflinių, virtuvinių kombainų, kavinukų, kepsninių arba kepamųjų grotelių ir greitpuodžių.
(38)
Naujos įmonių grupės pozicija iš pirmiau minėtų aštuonių rinkų silpniausia yra laidynių arba garinių laidynių rinkoje, kur ji, panašiai kaip „De Longhi“, parduoda (20-30) %* visos rinkos prekių. Reiktų paminėti, kad bendrovė „Moulinex“ 2000-2002 m. nepasižymėjo puikiais pardavimo rodikliais. Jos prekės nėra laikomos populiariausiomis. Visgi ir dabar nauja įmonių grupė turi konkuruoti su įmonėmis „Philips“, „Imetec“ ir „Polti“, kurių kiekvienai priklauso (10-15) % rinkos dalies ir žymiausi prekių ženklai. Nauja įmonių grupė po įvykusios koncentracijos negali savo žymiems prekių ženklams („Rowenta“ bei „Tefal“) suteikti naujo populiaraus prekinio ženklo statuso.
(39)
Naujoji įmonių grupė užima nuo 25 % iki 35 % virdulių, prietaisų užkandžiams gaminti, skrudintuvių sumuštiniams gaminti arba vaflinių, virtuvinių kombainų, kavinukų ir kepsninių arba kepamųjų grotelių rinkų. Taigi ji yra pagrindinis šios technikos operatorius. Kiekvienoje šioje rinkoje ji turės susidurti su nemažą rinkos dalį ir žymių prekių ženklų turinčiais konkurentais. Kiekvienoje rinkoje galima sutikti įvairių konkurentų, bet dažniausiai - tai tradiciškai garsios tarptautinės įmonės („Philips“ virdulių, skrudintuvių sumuštiniams gaminti arba vaflinių ir virtuvinių kombainų rinkose; „Braun“ virdulių, skrudintuvių sumuštiniams gaminti arba vaflinių, virtuvinių kombainų ir kavinukų rinkose; „Severin“ prietaisų užkandžiams gaminti rinkoje; „DeLonghi“ skrudintuvių sumuštiniams gaminti arba vaflinių, virtuvinių kombainų ir kepsninių arba kepamųjų grotelių rinkose) ir vietinės įmonės („Imetec“ skrudintuvių sumuštiniams gaminti arba vaflinių rinkoje). Apskritai koncentracija nenorima sujungti dviejų garsių prekių ženklų. Kai kuriose rinkose Komisija atliko detalesnį tyrimą (atsižvelgdama į kainą ir prekės tipą), kad galėtų įvertinti bendroje rinkoje atliekamą analizę.
(40)
Nauja įmonių grupė palankesnę poziciją užima greitpuodžių rinkoje, kur jos pardavimai sudaro (35-45) %. Jos pozicija pasikeitė, kai nuo 2000 m. dėl pagerėjusių bendrovės „Seb“ pardavimo rodiklių 20 % išaugo visos grupės pardavimo rodikliai. Tam tikri faktai leido Komisijai palyginti esamą padėtį. Visų pirma naujos įmonių grupės prekes per specialų katalogą ištikimiems klientams pardavinėjo vienintelis platintojas „Esselunga“. Vadinasi, bendrovė „Seb“ visiškai priklauso nuo vienintelio platintojo. Antra, bendrovė „Moulinex“ nebeužsiima rinkodara, o tik prekiauja tiesiogiai iš sandėlių. Be to, paaiškėjo, kad bendrovė „Seb“ neturi jokio plano, kaip vėl pradėti prekiauti Italijoje nepopuliaraus prekių ženklo „Moulinex“ prekėmis. Pagaliau rinkoje suklestėjo konkurentai. Įmonių „Braun“ (10-15) % ir „Girmi“ (5-10) % pardavimo rodikliai per dvejus metus išaugo triskart.
(41)
Koncentracija neleidžia naujajai įmonių grupei sukelti nehorizontalių padarinių. Šios grupės turimų prekių ženklų ir užimamos pozicijos rinkoje nepakanka, kad ji galėtų daryti kokią nors įtaką, palyginti su jos konkurentų užimama pozicija tokiais pat aspektais.
(42)
Atsižvelgiant į tai, kas buvo pirmiau minėta, skelbiama, kad koncentracija nesukuria ar nesustiprina dominuojančios padėties, ir dėl to nėra itin ribojama veiksminga konkurencija bendrojoje rinkoje ar jos dalyje bei skirtingose Italijos smulkios buitinės technikos rinkose.
D. Jungtinės karalystės ir Airijos rinkos
(43)
Šiose šalyse veikia nemažai tiekėjų, kurių užimamos pozicijos rinkoje apskritai vertinant yra apylygės - apie 10 %. Tai yra įmonės „Braun“, „Seb“, „Philips“, „DeLonghi“, „Morphy Richards“ ir „Salton“. Truputėlį mažiau rinkos (apie 5 %) užima įmonės BSH ir „Home Product International“. Jungtinės Karalystės rinka išsiskiria vietos gerą vardą turinčiais operatoriais „Morphy Richards“, „Salton“ ir kiek prastesnę poziciją užimančia „Home Product International“.
(44)
Daugiausia parduodama vos per keletą prekybos įmonių, pavyzdžiui, „Argos“ ((30-35) %* pardavimo). Pirmi penki platintojai parduoda pusę visų prekių.
(45)
Per 2000-2002 m. smarkiai krito bendrovės „Moulinex“ pardavimo rodikliai - mažiausiai 30 % kiekvienoje rinkoje ir daugiau nei 50 % daugelyje rinkų. Nauja įmonių grupė ne itin tikisi atgauti 2002 m. pozicijas, nes Jungtinės Karalystės rinka itin konkurencinga. Prekių ženklas „Moulinex“ nėra dominuojantis, nors „Krups“ galimybės atrodo didesnės, tačiau pastarasis prekių ženklas kai kuriose rinkose ne itin dažnai sutinkamas, pavyzdžiui, kavos virimo aparatų kavai „Expresso“ ruošti rinkoje.
(46)
Reiktų vengti kurti dominuojančią padėtį ir ją stiprinti tokiose rinkose (kur šalys turi daugiau nei 25 % bendros rinkos dalies arba rinkose, kur daug vienos grupės prekių, gaminamų kelių gamintojų): prietaisų užkandžiams gaminti, greitpuodžių ir gruzdintuvių.
(47)
Galima konstatuoti, kad šiose trijose rinkose bendrovės „Moulinex“ pardavimo rodikliai per 2000-2002 m. smarkiai nukrito. Nuo (5-15) %* užimamos pozicijos liko ne daugiau kaip 5 % pardavimo, o vėliau, kai bendrovė „Moulinex“ pasitraukė iš (prietaisų užkandžiams gaminti) rinkos, beveik nebuvo parduodama. Taigi bendrovė „Seb“ užima nemažą rinkos dalį (greitpuodžių rinkoje (30-35) %, gruzdintuvių rinkoje (25-35) %, o prietaisų užkandžiams gaminti rinkoje (10-15) %) ne dėl to, kad jos pozicijas sustiprino įvykusi koncentracija. Kiekvienoje rinkoje bendrovei „Seb“ tenka kovoti su žymius prekių ženklus turinčiais konkurentais, nors pačiai pagal koncentracijos sudarymo sąlygas negalima įsigyti nė vieno naujo prekių ženklo. Šiose rinkose, pavyzdžiui, greitpuodžių rinkoje, atsirado naujų įmonių: „Russel Hobbs“, „Hinari“ ir „Magimix“. Tik pasirodžiusios rinkoje, šios įmonės daugiau pardavė nei bendrovė „Moulinex“ per 2000 m. Atlikus gruzdintuvių rinkos didžiausių ir mažiausių kainų analizę, buvo patvirtintos išvados dėl visos rinkos padėties: prekiaudami už mažiausią kainą, prekes rinkoje siūlo išskirtines prekybos teises turintys platintojai.
(48)
Koncentracija neleidžia naujajai įmonių grupei sukelti nehorizontalių padarinių. Šios grupės turimų prekių ženklų ir užimamos pozicijos rinkoje nepakanka, kad ji galėtų daryti kokią nors įtaką, palyginti su jos konkurentų užimama pozicija tokiais pat aspektais.
(49)
Atsižvelgiant į tai, kas buvo pirmiau minėta, skelbiama, kad koncentracija nesukuria ar nesustiprina dominuojančios padėties, ir dėl to nėra itin ribojama veiksminga konkurencija bendrojoje rinkoje ar jos dalyje bei skirtingose Jungtinės Karalystės ir Airijos smulkios buitinės technikos rinkose.
III. IŠVADOS
(50)
Remdamasi pirmiau išdėstytais argumentais, Komisija nusprendė neprieštarauti dėl koncentracijos kūrimo ir paskelbti ją suderinama su bendrąją rinka ir EEB steigimo sutartimi su sąlyga, kad ir toliau bus laikomasi pirmojoje procedūroje pasiūlytų įsipareigojimų (4). Sprendimas priimtas remiantis Tarybos reglamento (EB) Nr. 4064/89 8 straipsnio 2 dalimi ir EEB steigimo sutarties 57 straipsniu.

Labels: 1
4